CELEX: 32017D2222
Language: el
Date: 2017-11-30 00:00:00
Title: Εκτελεστική απόφαση (ΕΕ, Ευρατόμ) 2017/2222 της Επιτροπής, της 30ής Νοεμβρίου 2017, για την τροποποίηση της απόφασης 90/178/Ευρατόμ, ΕΟΚ με την οποία επιτρέπεται στο Λουξεμβούργο να μη λαμβάνει υπόψη ορισμένες κατηγορίες πράξεων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο επί της προστιθέμενης αξίας [κοινοποιηθείσα υπό τον αριθμό C(2017) 7857]

2.12.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 318/33
               
            ΕΚΤΕΛΕΣΤΙΚΉ ΑΠΌΦΑΣΗ (ΕΕ, Ευρατόμ) 2017/2222 ΤΗΣ ΕΠΙΤΡΟΠΉΣ
      της 30ής Νοεμβρίου 2017
      για την τροποποίηση της απόφασης 90/178/Ευρατόμ, ΕΟΚ με την οποία επιτρέπεται στο Λουξεμβούργο να μη λαμβάνει υπόψη ορισμένες κατηγορίες πράξεων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο επί της προστιθέμενης αξίας
      
         
            [κοινοποιηθείσα υπό τον αριθμό C(2017) 7857]
         
      
      (Το κείμενο στη γαλλική γλώσσα είναι το μόνο αυθεντικό)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας,
      Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
      Έπειτα από διαβούλευση με τη συμβουλευτική επιτροπή ιδίων πόρων,
      Εκτιμώντας τα ακόλουθα:
      
                  (1)
               
               
                  Δυνάμει του άρθρου 371 της οδηγίας 2006/112/ΕΚ του Συμβουλίου (2), το Λουξεμβούργο μπορεί, σύμφωνα με τις προϋποθέσεις που ίσχυαν σε αυτό το κράτος μέλος την 1η Ιανουαρίου 1978, να εξακολουθήσει να απαλλάσσει από τον φόρο τις πράξεις που περιλαμβάνονται στον κατάλογο του παραρτήματος Χ μέρος B της εν λόγω οδηγίας. Σύμφωνα με το εν λόγω άρθρο, αυτές οι πράξεις πρέπει να λαμβάνονται υπόψη για τον καθορισμό της βάσης των ιδίων πόρων που προκύπτουν από τον φόρο προστιθέμενης αξίας (ΦΠΑ).
               
            
                  (2)
               
               
                  Με την απόφαση 90/178/Ευρατόμ, ΕΟΚ της Επιτροπής (3), επιτρέπεται στο Λουξεμβούργο να χρησιμοποιεί κατά προσέγγιση εκτιμήσεις για τις πράξεις που αναφέρονται στο παράρτημα X μέρος Β σημείο 10 της οδηγίας 2006/112/ΕΚ, σχετικά με τη μεταφορά επιβατών.
               
            
                  (3)
               
               
                  Στις επιστολές του της 25ης Απριλίου 2017 και της 7ης Ιουλίου 2017, το Λουξεμβούργο ζήτησε εξουσιοδότηση από την Επιτροπή προκειμένου να χρησιμοποιεί σταθερό ποσοστό της ενδιάμεσης βάσης για τον υπολογισμό της βάσης των ιδίων πόρων ΦΠΑ για τις πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ, σχετικά με τη μεταφορά επιβατών. Το Λουξεμβούργο απέδειξε ότι το ποσοστό που έχει εφαρμοστεί στην ενδιάμεση βάση παρέμεινε σταθερό από το 2010 ως το 2015. Η εξουσιοδότηση για τη χρήση σταθερού ποσοστού πρόκειται να μειώσει περισσότερο τον διοικητικό φόρτο κατά τον υπολογισμό της βάσης ιδίων πόρων ΦΠΑ για αυτές τις πράξεις. Ως εκ τούτου, το Λουξεμβούργο θα πρέπει να εξουσιοδοτηθεί να υπολογίζει τη βάση ιδίων πόρων ΦΠΑ με τη χρήση σταθερού ποσοστού όσον αφορά τη μεταφορά επιβατών.
               
            
                  (4)
               
               
                  Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά.
               
            
                  (5)
               
               
                  Επομένως, η απόφαση 90/178/Ευρατόμ, ΕΟΚ θα πρέπει να τροποποιηθεί αναλόγως,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Στην απόφαση 90/178/Ευρατόμ, ΕΟΚ προστίθεται το ακόλουθο άρθρο 2α.
      
         «Άρθρο 2α
         Κατά παρέκκλιση από το άρθρο 2 παράγραφος 3 της παρούσας απόφασης, για τον υπολογισμό της βάσης των ιδίων πόρων ΦΠΑ, από την 1η Ιανουαρίου 2017 έως τις 31 Δεκεμβρίου 2020, επιτρέπεται στο Λουξεμβούργο να χρησιμοποιεί το 0,05 % της ενδιάμεσης βάσης όσον αφορά τις πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ του Συμβουλίου (*1).
      
      Άρθρο 2
      Η παρούσα απόφαση απευθύνεται στο Μεγάλο Δουκάτο του Λουξεμβούργου.
      
         Βρυξέλλες, 30 Νοεμβρίου 2017.
         
            
               Για την Επιτροπή
            
            Günther OETTINGER
            
               Μέλος της Επιτροπής
            
         
      
      
         (1)  ΕΕ L 155 της 7.6.1989, σ. 9.
      
         (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
      
         (3)  Απόφαση 90/178/Ευρατόμ, ΕΟΚ της Επιτροπής, της 23ης Μαρτίου 1990, με την οποία επιτρέπεται στο Λουξεμβούργο να μη λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο προστιθέμενης αξίας (ΕΕ L 99 της 19.4.1990, σ. 26).